Title: ประกาศกรมสรรพสามิต เรื่อง หลักเกณฑ์ วิธีการ และเงื่อนไขว่าด้วยการรับ การจ่าย การเก็บรักษาสินค้าและการทำบัญชีคุมสินค้าของคลังสินค้าทัณฑ์บน

ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขว่าด้วยการรับ การจ่าย การเก็บรักษาสินค้า
และการทำบัญชีคุมสินค้าของคลังสินค้าทัณฑ์บน[๑]

อาศัยอำนาจตามความในมาตรา ๔๕
แห่งพระราชบัญญัติภาษีสรรพสามิต พ.ศ. ๒๕๖๐ อธิบดีกรมสรรพสามิต
กำหนดหลักเกณฑ์ วิธีการ และเงื่อนไข ให้เจ้าของคลังสินค้าทัณฑ์บนปฏิบัติไว้ ดังต่อไปนี้

ข้อ ๑  การรับและการเก็บรักษาสินค้า
เจ้าของคลังสินค้าทัณฑ์บนต้องปฏิบัติ ดังต่อไปนี้
(๑) สินค้าที่จะนำเข้าเก็บรักษาไว้ในคลังสินค้าทัณฑ์บน
จะต้องเป็นประเภทสินค้าที่ได้รับอนุญาตไว้แล้วเท่านั้น ห้ามมิให้นำสินค้าอื่น ๆ
เข้าเก็บในคลังสินค้าทัณฑ์บนเป็นอันขาด
(๒) เมื่อจะนำสินค้าเข้าเก็บในคลังสินค้าทัณฑ์บน
เจ้าของคลังสินค้าทัณฑ์บนต้องแจ้งให้เจ้าพนักงานสรรพสามิตหรือพนักงานเจ้าหน้าที่ทราบก่อนทุกครั้ง
การตรวจรับสินค้าที่จะนำเข้าเก็บให้ตรวจนับให้ถูกต้อง ทั้งนี้ให้อยู่ในความควบคุมของเจ้าพนักงานสรรพสามิตหรือพนักงานเจ้าหน้าที่ที่ควบคุมการนำสินค้าเข้าเก็บในคลังสินค้าทัณฑ์บน
(๓) สินค้าที่นำเข้าเก็บในคลังสินค้าทัณฑ์บน
เมื่อนำเข้าเก็บแล้วห้ามมิให้ทำการเปลี่ยนแปลงหีบห่อเครื่องหมายหรือรายการใด
เว้นแต่จะได้รับอนุญาตจากอธิบดี
(๔) ต้องเก็บสินค้าแยกตามประเภทและชนิดของสินค้า
ต้องจัดให้เป็นระเบียบเรียบร้อยโดยมีทางเข้า ออก เพื่อตรวจสอบสินค้าได้สะดวก
(๕) การนำสินค้าเข้า ออก จากคลังสินค้าทัณฑ์บน
ให้นำสินค้านั้นเข้าหรือออกได้ตามแผนผังที่อนุญาตไว้แล้วเท่านั้น

ข้อ ๒  การทำบัญชีคุมสินค้า
เจ้าของคลังสินค้าทัณฑ์บนมีหน้าที่ต้องจัดทำบัญชี ดังต่อไปนี้
(๑)
ทุกครั้งที่มีการนำสินค้าเข้าเก็บหรือนำออกจากคลังสินค้าทัณฑ์บนจะต้องลงรายการรับ
- จ่ายและยอดคงเหลือของสินค้าไว้ ในบัญชีคุมสินค้าตามแบบ ภส.๐๓ - ๐๕
(๒) ในกรณีที่มีสินค้าข้อ ๒ (๑) มีหลายประเภทหรือหลายชนิดให้ลงรายการสินค้าดังกล่าวโดยแยกประเภทสินค้าให้ชัดเจน
ในบัญชีแยกประเภทสินค้าในคลังสินค้าทัณฑ์บนตามแบบ ภส.๐๓ - ๐๖
(๓) บัญชีตาม (๑) และ (๒) เจ้าของคลังสินค้าทัณฑ์บนต้องเก็บรักษาไว้
ณ ที่ทำการของคลังสินค้าทัณฑ์บน หรือที่อื่น ๆ ตามที่อธิบดีเห็นสมควร ไม่น้อยกว่า ๕
ปีนับตั้งแต่นำสินค้าออกจากคลังสินค้าทัณฑ์บน
เพื่อเป็นหลักฐานให้เจ้าพนักงานสรรพสามิตหรือพนักงานเจ้าหน้าที่ตรวจสอบได้ตลอดเวลา

ข้อ ๓  การจ่ายสินค้า
การนำสินค้าออกจากคลังสินค้าทัณฑ์บน
ต้องแจ้งและให้อยู่ในความควบคุมของเจ้าพนักงานสรรพสามิตหรือพนักงานเจ้าหน้าที่ทุกครั้ง
โดยให้ควบคุมการนำสินค้าออกจากคลังสินค้าทัณฑ์บนตรวจสอบหลักฐานการอนุญาต
หรือการเสียภาษีให้ครบถ้วนก่อน

ข้อ ๔  ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ประกาศ ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

เอกสารแนบท้าย

๑. บัญชีคุมสินค้าในคลังสินค้าทัณฑ์บน
ตามมาตรา ๔๕ วรรค ๒ แห่งพระราชบัญญัติภาษีสรรพสามิต พ.ศ. ๒๕๖๐ (ภส. ๐๓ - ๐๕)
๒. คำอธิบายบัญชีคุมสินค้าในคลังสินค้าทัณฑ์บน (ภส.๐๓ - ๐๕)
๓. บัญชีแยกประเภทสินค้าในคลังสินค้าทัณฑ์บน
แห่งพระราชบัญญัติภาษีสรรพสามิต พ.ศ. ๒๕๖๐ (ภส.๐๓ - ๐๖)
๔. คำอธิบายบัญชีแยกประเภทสินค้าในคลังสินค้าทัณฑ์บน (ภส. ๐๓ - ๐๖)

(ดูข้อมูลจากภาพกฎหมาย)

พัชรภรณ์/จัดทำ
๑
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๑๘๐ (เล่มที่ ๑)/๒๔ พฤษภาคม
๒๕๖๑